Մարգարիտա Միրիմանովա

Մարգարիտա Հովհաննեսի Միրիմանովա (Միրիմանյան) (դեկտեմբերի 12, 1894, Վրաստան, Թիֆլիս – օգոստոսի 20, 1985, Փարիզ), հայ դաշնակահարուհի։

Կենսագրություն 
Մարգարիտա Միրիմանովան ծնվել է 1894 թվականին Վրաստանի մայրաքաղաք Թիֆլիսում։ 

Դաշնամուր նվագել սովորել է հինգ տարեկանում մորից։ 

Սկզբնական երաժշտական կրթությունը ստացել է Թիֆլիսի երաժշտական ուսումնարանում (Վրաստանի դաշնամուրային դպրոցի հիմնադիր, ազգությամբ հույն Ալոիզ Միզանդարիի դասարան), ապա 1910-1912 թվականներին սովորել է Սանկտ Պետերբուրգի կոնսերվատորիայում (Աննա Եսիպովայի դասարան), կատարելագործվել Վիեննայում՝ աշակերտելով Լեոպոլդ Գոդովսկու մոտ։

1910-ական թվականներին համերգներով շրջագայել է Սանկտ Պետերբուրգում, Թիֆլիսում, Բաթումում, բարեգործական համերգով՝ Երևանում։ 

1921 թվականից ապրել է արտերկրում (Վիեննայում, Իտալիայում, Կահիրեիում, 1945 թվականից՝ Փարիզում)։ Մտերիմ է եղել անվանի երաժիշտներ Մորիս Ռավելի, Մարսել Դյուպրեի և ուրիշների հետ։ Հանդես է եկել մենահամերգներով և սիմֆոնիկ նվագախմբերի հետ՝ դիրիժորներ Բերնհարդ Փաումգարտների, Ֆրանց Շալկի և ուրիշների ղեկավարությամբ։ 

Նվագացանկում հիմնականում ներառված էին Ֆրեդերիկ Շոպենի, Ֆրանց Շուբերտի, Ալեքսանդր Սկրյաբինի, Կոմիտասի, Արամ Խաչատրյանի երկերից։

1969 թվականին Բեռլինում Կոմիտասի ծննդյան 100-ամյակին նվիրված տոնակատարությանը կատարել է նրա «Պարերը»։ «Կոլումբիա» ֆիրման Մարգարիտայի կատարմամբ թողարկել է ձայնասկավառակ։

1930 թվականին ստացել է Բոլոնիայի ֆիլհարմոնիկ ակադեմիայի դիպլոմ։

Մարգարիտան մահացել է 1985 թվականին Փարիզում։

Ծանոթագրություններ

Գրականություն 
 Шушаник Апоян. Маргарита Ивановна Мириманова (2008)

Հայ դաշնակահարուհիներ